Die fokus val egter op twee ander sake, naamlik Zuma se relletjie met Julius Malema in die parlement, en die ANC se aanvalle op die Openbare Beskermer. Die erns van die omstandighede rondom die EFF se reaksie op Zuma se systappery van sy grondwetlike verantwoordelikhede, is nou reeds deur al wat ontleder is snuif gemaal – maar dit is hoogs te betwyfel of die ANC van sy ongrondwetlike smoortaktiek hieroor sal afwyk.
Die Burger se opskrif is: “Suid-Afrika staan by ‘n kruispad.” Beeld se opskrif is: “Steun OB in stryd teen Zuma.” Beide koerante roep in wese die publiek op om die grondwet te versterk deur die ANC en Zuma in hierdie stryd teen te gaan. Vir die ANC, wat lojaliteit aan die land as sinoniem met steun vir die ANC beskou, is hierdie optrede van die koerante waarskynlik weer dislojaliteit teen die land, en sal daar (al weer) stemme opgaan oor beheer van die media, en stappe om die media tot “verantwoordelike beriggewing” te forseer.
Maar weer eens – nou staan die belastingbetalers in vir die verblyfkostes van Zuma en sy geselskap vir Zuma se rus in Rusland, terwyl daar plaaslike heelwat geriewe is waarvoor die belastingbetalers reeds opgedok het, waaronder Nkandla.
Daar is nou min twyfel dat die Koue Oorlog weer in al sy felheid woed. As Zuma met sy Russiese besoek enigsins ‘n bydrae tot enigiets wil lewer, sal dit wees om die spanning in die wêreld te help verlig.